Carsten Hansen (S), 2010-03-16:
Jeg er fuldstændig enig med hr. Troels Christensen fra Venstre i, at det er anden fase af en aftale, vi udmønter her i dag.
Jeg tror, alle er enige om, at man skal udmønte de nye tekniske løsninger på en klog måde.
Jeg har så sent som her til morgen talt med flere folk inden for voksenefteruddannelsesverdenen og skoleverdenen, der selvfølgelig synes, det er fornuftigt og klogt.
Det, som jo i virkeligheden er hovedproblemet, er det problem, vi altid har, når vi implementerer nye tekniske løsninger, nemlig at skidtet ikke virker.
Jeg er ikke programmør, men jeg har stillet ministeren 30 spørgsmål om fase et og fået det svar tilbage, at der ikke var et eneste af de hovedområder, jeg stillede spørgsmål til, der fungerede ordentligt.
Nu vidste jeg, at jeg skulle være ordfører i dag, så jeg har taget fat i skoleforeningerne her til morgen, og billedet er altså endnu det samme.
Jeg vil derfor godt sige, at vi, da vi lavede politireformen og finansieringen af den, troede, at vi havde købt os en forsikring ved at sige, at pengene først kan hentes, når besparelsen viser sig.
Det gælder både fase et og fase to.
Og inden jeg stillede de sidste spørgsmål, gjorde jeg faktisk ministeren opmærksom på, at der i høringssvarene lå det, at man skulle afvente med at hente pengene, før man havde bevist, at det virkede.
Det afviste ministeren, og derfor sagde vi: O.k., vi vil følge det nøje.
Det har vi så gjort og stillet 30 spørgsmål, og det viser sig, at det ikke virker endnu.
Jeg vil derfor godt sige til ministeren, at jeg gerne vil bede om en forsikring heroppefra om, at man ikke tager den besparelse – heller ikke på fase to – før pengene er til stede.
Det andet er, at jeg gerne vil bede om, at vi også under udvalgsarbejdet får en redegørelse for, hvor langt man er i hele implementeringsarbejdet omkring digitalisering af voksenefteruddannelsessystemet.
Vi støtter selvfølgelig den aftale, vi har lavet, og vi synes, det er fornuftigt at lave digitaliseringen.
Det, vi bare er bekymrede for, er, at man henter pengene i Finansministeriet, før besparelsen er til stede.
Det ville være det bedste for alle, at man kan få løst de problemer og udfordringer, der er med digitalisering af hele det her område.
Som det er oplyst over for mig og i forhold til de svar, jeg fik for en måneds tid siden fra ministeriet, fungerer det altså ikke endnu derude.
Det er selvfølgelig en afgørende forudsætning, og vi mener også, at det var det grundlag, vi indgik finansieringsaftalen af politireformen på.
For vi kendte jo godt til, hvordan ministeriet tidligere havde lavet besparelser, nemlig ved at de regnede en gennemsnitlig besparelse igennem og så sagde, at det var det, alle skolerne kunne spare.
Det gjorde de, dengang der blev lavet administrative fællesskaber, og hvad ved jeg, og så var det ikke alle, der kunne spare det samme.
Derfor troede vi dengang, at vi havde købt en forsikring, men det viser sig, at den altså ikke helt holder.
Så vi er altså en lille smule bekymrede over implementeringen af hele det her kæmpe område, som egentlig er fornuftigt, og som forhåbentlig kunne komme til at virke efter hensigten.
Alle siger, det er godt, men som jeg har sagt, virker skidtet altså ikke.
Jeg håber, at vi får en positiv tilkendegivelse fra ministeren, men også en eventuel indkaldelse af forligskredsen for at se, hvad der kan gøres for at komme videre i det stykke arbejde, som egentlig bør gøres her.